## Innovació finança ferramentes per a avaluar l’impacte ambiental de la indústria del calçat i millorar la seua sostenibilitat

*** El demostrador del Centre Tecnològic del Calçat (Inescop) ajudarà les empreses del sector a aplicar estratègies d’ecodisseny a tot el cicle de vida dels seus productes
* El director general d’Innovació s’interessa pels projectes d’I+D durant la seua visita al centre tecnològic del calçat**

La Conselleria d’Innovació, Indústria, Comerç i Turisme, dirigida per Marián Cano, ha finançat, mitjançant la Direcció General d’Innovació, el desenrotllament d’un demostrador tecnològic per a impulsar la sostenibilitat en la indústria del calçat de la Comunitat Valenciana.

El projecte ‘GREENHUB’, un *hub* de solucions d’ecodisseny liderat pel Centre Tecnològic del Calçat (Inescop), permetrà a les empreses del sector avaluar el seu impacte ambiental i adoptar mesures per a fabricar un producte més respectuós amb el medi natural durant totes les fases del seu cicle de vida, des del disseny i selecció de materials fins al reciclatge final.

El director general d’Innovació, Juan José Cortés, ha conegut de primera mà els detalls d’esta iniciativa durant la visita que ha realitzat a Inescop, en la qual s’ha interessat pels projectes d’I+D+i que està duent a terme.

Cortés ha reivindicat el paper que exercixen els instituts tecnològics com “les autèntiques unitats d’I+D de les pimes de la Comunitat Valenciana”, i ha destacat especialment la labor d’Inescop per a elevar la competitivitat d’un clúster “estratègic per a l’economia de la província d’Alacant”.

“Gràcies a iniciatives com esta —ha continuat—, la indústria del calçat està en disposició d’afrontar amb millors garanties reptes de tal magnitud com la necessària digitalització del sector o la transició cap a una activitat més sostenible”.

En l’actualitat, la indústria del calçat s’enfronta al desafiament de transformar els seus processos cap a un model més respectuós amb el medi ambient per a atendre, així, les noves tendències de consum i complir, a més, amb les regulacions de la Unió Europea en esta matèria.

Es tracta, en definitiva, de reduir l’impacte ambiental del sector del calçat i d’intensificar la digitalització i innovació d’esta indústria, resolent les dificultats que les empreses troben per a adaptar-se a esta nova realitat.

A través de la iniciativa ‘GREENHUB’, Inescop ha desenrotllat un conjunt de ferramentes per a capacitar els i les professionals d’este sector en el marc de la transformació digital, industrial i ecològica que demana la Unió Europea.

L’objectiu és demostrar les diferents possibilitats i beneficis d’aplicar estratègies d’ecodisseny en tot el cicle de vida del producte i identificar i millorar l’estratègia empresarial de les empreses del sector.

**Avaluació de l’impacte ambiental**

El projecte ‘GREENHUB’ posa a la disposició de les companyies l’ús d’una aplicació per a avaluar l’impacte ambiental i social de la seua activitat i identificar àrees de millora.

El nou model de producte que es pretén desenrotllar en esta indústria incorpora un enfocament circular que aplica estratègies d’ecodisseny al llarg de la vida útil del calçat, des de la selecció dels materials fins al seu tractament final una vegada es deposita en el contenidor.

Dins de l’ecodisseny es preveuen quatre àrees clau. En primer lloc, s’impulsa l’ús de matèries primeres ecològiques o reciclades. A més, es potencia l’ecofabricació, és a dir, l’adopció de processos de producció més eficients i amb menys impacte ambiental.

Per a fomentar la circularitat econòmica, s’insistix també en l’ús i la durabilitat, àrees que impliquen el desenrotllament de calçat més resistent i funcional. Finalment, s’aposta per incorporar estratègies per a la reutilització, el reciclatge i l’eliminació responsable del producte al final de la seua vida útil. En conjunt, esta iniciativa busca transformar la indústria del calçat de la Comunitat Valenciana en un model més ecològic i innovador.

**Un projecte alineat amb l’estratègia S3**

El projecte és finançat per la Conselleria d’Innovació, Indústria, Comerç i Turisme en el marc de l’Estratègia d’especialització intel·ligent de la Comunitat Valenciana (S3CV), que estimula la innovació i el desenrotllament econòmic en la regió mitjançant l’impuls de sectors amb un potencial alt de creixement i competitivitat.

Amb este objectiu, l’S3 promou la investigació i el desenrotllament en estes àrees estratègiques, propicia la transformació digital i industrial i incentiva l’economia circular mitjançant el foment de tecnologies netes i processos amigables amb el medi ambient. Es tracta, així, d’especialitzar l’economia de la regió en aquells sectors, com el calçat, en el qual la Comunitat Valenciana té avantatges competitius. Finalment, s’atrauran inversors amb la finalitat de generar oportunitats per a empreses i *start-ups* innovadores.

El projecte ‘GREENHUB’ contribuïx al compliment de diversos Objectius de Desenrotllament Sostenible (ODS), com l’impuls del treball decent i el creixement econòmic; el foment de la indústria, la innovació i les infraestructures, així com la producció i el consum responsables, entre d’altres.

Fecha: 28/02/2025